Nuwe Wet op Haatspraak en Rassisme
Die sluitingsdatum vir openbare kommentaar op die Konsepwet op Haatspraak en Rassisme het verlede week verstryk. Die wetsontwerp, wat op 29 Maart 2018 gepubliseer is, het nou feitlik die hele grondwetlike roete geloop en gaan nou na die Parlement en die staatspresident vir finalisering en waarskynlik inwerkingstelling.
Hierdie is ŉ uiters gevaarlike verwikkeling, want dit kan die Jagseisoen op sg. haatspraak deur blankes oopmaak. In ŉ media verklaring wys Front Nasionaal op die volgende enkele aspekte omtrent die wet: Artikel 4(1)(a) bepaal dat jy die wet oortree as jy doelbewus iets publiseer, propageer of argumenteer of aan een of meer mense kommunikeer en dit wat jy doen of sê kan beskou word as met die doel om haat aan te hits. Artikel 4(1)(b) bepaal verder dat as jy so-iets verder versprei, m.a.w. slegs die Share funksie gebruik op Facebook om iets wat as haatspraak beskou kan word verder te stuur, het jy ook die wet oortree.
Wat word dan beskou as haatspraak? Artikel 3. (1) bepaal 17 dinge waaroor jy nie mag kritiek lewer nie, anders word dit as haatspraak beskou: Ouderdom / Albinisme / Geboorte / Velkleur / Kultuur / Gestremdheid / Etniese of maatskaplike agtergrond / Geslag of geslagsidentifikasie / HIV status / Taal / Nasionaliteit, immigrasie- of vlugtelingstatus / Beroep of vakmanskap / Politieke oortuiging / Ras / Geloof / Seks / Seksuele oriëntasie.
Volgens Front Nasionaal kom dit kortliks saamgevat daarop neer: “Grappies oor blondines, ou ooms en jong blare, Van der Merwe en Gatiepie grappies, skelm prokureurs, en Skotte wat suinig is terwyl Iere “dom” is, kan nou alles haatspraak word. As die dominee van die kansel af sê: ‘Christus is die weg en die waarheid en die lewe, niemand gaan na die Vader behalwe deur Hom nie,’ dan kan hy dalk haatspraak pleeg, want Mohammed en die voorvadergees sou aanstoot gegee word.
“En die dae wanneer ŉ man met ŉ bolla op die kop of ŉ poniestert voor jou loop en jy sê: ‘Hmmm, lyk soos mamma en piepie soos papa’ kan ook verby wees. Maak ŉ grappie oor hoeveel mense in ŉ minibus taxi kan pas, pleeg jy dalk haatspraak op grond van ras en kultuur. En daardie gewilde grappies oor wat die Hollanders 'n kat noem... nee, moontlik haatspraak!
“En so kan jy dit verder gaan meet teen elkeen van die 17 kategorieë van ‘slagoffers’ wat gelys word.”
Dit kan voorts beteken dat die sing van Die Stem en die vertoon van die ou landsvlag verbied word, terwyl dit ŉ kriminele oortreding kan word om te sê dit het voor 1994 beter gegaan in die land as tans. So ŉ mens sal jou sit en staan op Facebook of op ŉ WhatsApp groepie moet ken, of anders kan jy in die warm water beland.
Dus inderdaad ŉ uiters gevaarlike verwikkeling wat basiese mensevryheid kan verkrag en wat dus teen alle koste verhoed moet word om geïmplementeer te word.
Die klug van grondhervorming
Die afgelope week het die klug van grondhervorming nog duideliker na vore gekom met die onthulling deur Rapport dat die Spesiale Ondersoekeenheid (SOE) bevind het dat die grondhervormingsproses van die staat die afgelope sowat 10 jaar vrot van korrupsie was. O.a. is bevind dat talle van die sg. ‘begunstigdes’ nog nooit op ŉ plaas nie, weet hulle nie eens hulle besit nou plase nie, of was van hulle reeds dood toe hulle ‘eienaars’ geword het.
In ander gevalle het amptenare van die Dept. van Grondhervorming plase vir hulself of familie en vriende toegeken en is aansoekvorms nie eens volledig ingevul nie. ŉ Totaal van 58 plase ter waarde van sowat R150 miljoen is teruggegee aan die staat en ŉ verdere 37 is onder kuratorskap geplaas hangende ondersoeke.
Die SOE het aanbeveel dat in 43 sake dringend strafregtelik vervolg word en dat teen 23 amptenare kriminele stappe geneem word. Daar is ook onthul dat die SOE verslag al 11 maande op die lessenaar van Pres. Cyril Ramaphosa lê, sonder dat iets wesentlik daar omtrent gedoen is.
Vroeër is voor die Zondo-kommissie getuig dat die voorsitter van die Grondwet Hersieningskomitee, Vincent Smith, ŉ begunstigde van Bosasa was, wat sy integriteit in ŉ sleutelproses ernstig onder verdenking bring. Dit alles kom teen die agtergrond dat die wyse waarop die resultate van die openbare deelnameproses verlede jaar oor die voorstel van grondonteiening sonder vergoeding ondemokraties en gekontamineer deur die Parlement gestoomroller is.
Voorts is daar bewyse dat die staat baie onbenutte grond besit wat vir swartmense beskikbaar gestel kan word en dat derhalwe onteiening sonder vergoeding glad nie nodig is nie. Dit alles is natuurlik bo en behalwe die feit dat geen bewyse nog op die tafel geplaas is van sg. diefstal deur blankes van grond van swartmense nie.
Dit alles toon dat die hele grondhervormingsaangeleentheid in SA ŉ kunsmatige klug is en dat dit slegs daarop gemik is om blankes in die land van hul eiendom te vervreem en hulle inderwaarheid uit die land te dwing. Daarom behoort hierdie situasie gesien te word vir wat dit werklik is en behoort blankes juridies, regmatig en moreel vas te staan en die proses met alle mag te bestry.
SKEP MOED! Selfbeskikking en demografiese werklikhede
Dat daar in die debat oor die hede en toekoms van die Afrikaner stemme opgaan soos hieronder, is bemoedigend, kan daar daaruit moed geskep word en kan daarop voortgebou word.
Selfbeskikking en demografiese werklikhede
Daar is slegs een haalbare opsie vir die Boere-Afrikaner om uit die knyptang van die snel-disintegrerende “nuwe” Suid-Afrika te ontkom: Selfbeskikking. Ons sal self die kettings van korrupsie, staatskaping, nepotisme, regstellende aksie, swart ekonomiese bemagtiging en eiendomsroof moet weggooi.
Enigiemand wat beweer dat daar ŉ ander uitweg is, het alle kontak met die werklikheid verloor. Suid-Afrika en sy bewindhebbers is onlosmaaklik “Afrika” en om te dink dat dit positief kan of gaan verander, is wensdenkery.
Ons moet eenvoudig vir onsself ŉ ontvlugkanaal skep, waardeur ons in staat gestel gaan word om self ons eie heil te bepaal kragtens ons eie norme en standaarde. Hierdie kanaal moet dus lei tot selfbeskikking – die onafwendbare alternatief is uiteindelike volksvernietiging.
Ons moet ook aanvaar dat onsself die selfbeskikkingspad sal moet oopmaak: die regering en al die binne-parlementêre politieke partye behalwe die VF+, sal ons strewes met alles binne hulle vermoë probeer kelder. Dit sal dus ŉ opdraande stryd wees, gegewe ons beperkte bronne en boonop met talle mede- “Afrikaners” wat hul bes sal doen om ons verdag te maak, te dwarsboom en te verkleineer.
Hoewel ons self die bul by die horings moet pak, het ons gelukkig verskeie wetlike en internasionaal-aanvaarbare beginsels aan ons kant. Artikel 235 van die grondwet maak implisiet vir selfbeskikking binne ŉ eie geografiese gebied voorsiening, die Volkstaat Akkoord van 1994 wat ook deur die ANC goedgekeur is, maak voorsiening vir ŉ volkstaat en twee Internasionale Akkoorde oor Minderheidsregte wat deur Mandela self onderteken is, ondersteun openlik ons reg op selfbeskikking.
Ongelukkig het daar reeds 20 jaar en langer verloop, sonder dat daar enige noemenswaardige beweging in die rigting van selfbeskikking gewees het. Slegs Orania en Kleinfontein bestaan reeds as Boere-Afrikaner-groeipunte – en dit is maar slegs ŉ begin.
Die demografie van die dele van die land waar aansienlike getalle Afrikaners hulle bevind, het intussen egter tot ons nadeel verander. Derduisende volksvreemdes is reeds knus ingeburger in die Afrikanergebiede wat deur die Volkstaatraad aangedui is vir selfbeskikking.
Sal hierdie vreemde elemente self verskuif? Nee. Sal die regering hulle ontruim? Nee. Sal die DA met sy derduisende “Afrikaner” -stemme ons strewe ondersteun? Nee. Myns insiens is enige gebied waaruit nie-Afrikaners teen hulle wil verskuif moet word om plek te maak vir ŉ volkstaat, permanent buite ons bereik. Die geskiedenis en die “ja-stemmers” het ons inderdaad ingehaal.
Ons het dus slegs een haalbare opsie oor: ons moet ons eie grond bekom, volksvreemdes dan van daardie privaatgrond verwyder en daarna eiehandig die Selfbeskikkingspad loop. Geografiese selfbeskikkingsgebiede a la Orania is dan onmiddellik buite die bereik van die komende eiendomsroof-program van die regering – daardie artikel 235 grond val dan buite die beheer van die staat en die roofprogram kan dus nie daarop van toepassing gemaak word nie (behalwe as hulle art. 235 ook sou skrap – maar dan baklei ons!)
Sover ons kan oordeel, het pres. Emmerson Mnangagwa, van Zimbabwe, sy bankrotland en in chaos vir alle praktiese doeleindes aan Rusland verkoop deur middel van ŉ wye en omvattende reeks ooreenkomste verlede week – volg gerus hierdie videoskakel en oordeel self. Die volgende vraag is wat van China wat hulself onder die Mugabe bewind deeglik in Zimbabwe ingegrawe het?
Die volgende vraag is, het Mnangagwa inderwaarheid met ŉ meesterlike skuif sy Chinese base met Russe vervang? Is pres. Vladimir Putin, van Rusland, wat skynbaar nie deel vorm van die NWO nie, dalk ŉ beter roep, ook vir blanke Suid-Afrikaners?
Reeds by die OBK-ondersoek
Daar word voorspel dat die kommissie van ondersoek onder voorsitterskap van regter Lex Mpati ook sy wurms gaan lewer, een waarvan reeds is dat die voormalige uitvoerende hoof van die OBK, Daniel Matjila, ŉ “belegging” van R4,3 miljard aan die bemagtigingsfirma Ayo Technologies goedgekeur het, voordat dit nog deur die OBK geprosesseer is. Daarmee word grootskaals gevat na die swaarverdiende pensioene van miljoene Suid-Afrikaners.
Soos spreekwoordelik gesê word, hou hierdie spasie dop.
Bladsy 9 van 99